חברות וארגונים כיום לא יכולים להרשות לעצמם לקבל החלטות רק על סמך תחושות הבטן. באופן טבעי, הולך וגדל חלקן במשחק של חברות שמציעות כלי מדידה ואנליטיקה מתקדמים. היום (ב’) הודיעה חברת המדידה הישראלית SimilarWeb על השלמת סבב גיוס בגובה 25 מיליון דולר, שנועד בראש ובראשונה להרחיב את הפעילות הבינלאומית הענפה שלה. כספי הגיוס הקודם ייועדו בין השאר לצורך רכישות שביצעה החברה בישראל.
מאז הקמתה גייסה החברה כ-65 מיליון דולר, כשבין המשקיעים המרכזיים בחברה כיום ניתן למנות את יוסי ורדי, גיגי לוי, משה ליכטמן ו-Tancent הרשת החברתית הגדולה בסין. סבב הגיוס הזה נערך בהובלת קבוצת Naspers, קבוצת האינטרנט והתקשורת הדרום אפריקאית והלורד הבריטי דיוויד אליאנס.
על פי החברה ההון שגוייס ישמש להרחבה משמעותית של פעילות החברה ותכלול בין השאר פתיחת משרדים חדשים וקידום אסטרטגיית רכש. בנוסף, מתכננת החברה לגייס עוד כ-100 עובדים במהלך עד סוף שנת 2016. ביולי האחרון רכשה החברה את חברת Swayy הישראלית, תמורת סכום המוערך במספר מיליוני דולרים.
בתגובה לגיוס מסר אור עופר, מנכ”ל ומייסד SimilarWeb: “אנו שואפים להביא רמה חדשה של נראות דיגיטלית לאינטרנט כולו”. עופר הוסיף: “השקעה זו מאפשרת לנו גידול עצום בהיקף הפעילויות שלנו, כך שנוכל להמשיך ולספק את המוצר באיכות הגבוהה ביותר בשוק ולספק את התמונה מדויקת ביותר של הנוף הדיגיטלי. קבוצת “נאספרס” (Naspers) ממשיכה להיות השותף המושלם לחברת SimilarWeb ומביאה איתה שפע של ידע וניסיון שיעזור לנו להמשיך להפוך לסמכות הבלעדית במדידת העולם המקוון”.
בתשובה לשאלה היכן הוא רואה את SimilarWeb עוד 5 שנים מהיום, מסר עופר לגיקטיים: “עוד 5 שנים מהיום, אנו רואים את עצמנו כחברה המובילה בעולם שכולם משתמשים בה כדי לקבל מידע על העולם הדיגיטלי. דומה לאיך שהיום חברות מתייחסות לנילסן בטלויזיה”.